Foilsiú iarratais ar fhormheas a dhéanamh ar leasú, nach mionleasú é, ar shonraíocht táirge, de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do tháirgí bia

(2022/C 327/06)

Leis an bhfoilseachán seo, tugtar an ceart cur in aghaidh an iarratais ar leasú de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1) laistigh de 3 mhí ó dháta an fhoilseacháin seo.

IARRATAS AR CHEADÚ LEASAITHE AR SHONRAÍOCHT TÁIRGE AINMNIÚCHÁN TIONSCNAIMH/TÁSCA GEOGRAFACHA FAOI CHOSAINT NACH MIONLEASÚ É

Iarratas ar leasú a fhaomhadh i gcomhréir le hAirteagal 53(2), an chéad fhomhír, de Rialachán (AE) Uimh. 1151/2012

“Miele della Lunigiana”

Uimh. AE: PDO-IT-0195-AM01 – 8.7.2021

STFC (X) TGFC ( )

1. Grúpa iarratasóra agus leas dlisteanach

Consorzio Miele della Lunigiana DOP [Comhlachas Cosanta STFC Miele della Lunigiana], c/o Unione dei Comuni - Piazza delle Libertà, 17 - 54013 Fivizzano

R-phost: mieledellalunigiandop@yahoo.it

Ríomhphost deimhnithe: mieledellalunigiandop@arubapec.it

Comhlíonann an comhlachas réamhluaite na ceanglais a leagtar síos in Airteagal 13(1) d’Fhoraithne Uimh. 12511 ón Aireacht an 14 Deireadh Fómhair 2013.

2. Ballstát nó tríú tír

An Iodáil

3. CEANNTEIDEAL SA tsonraíocht TÁIRGE A mbaineann AN LEASÚ NÓ NA LEASUITHE LEIS

☐ Ainm an táirge

☒ Tuairisc ar an táirge

☒ Limistéar geografach

☐ Cruthúnas ar thionscnamh

☒ An modh táirgthe

☐ Nasc

☒ Lipéadú

☒ Eile: Pacáistiú, faisnéis maidir leis an gcomhlacht iniúchta

4. Cineál an leasaithe nó na leasuithe

☒ Leasú ar shonraíocht táirge STFC nó TGFC cláraithe nach bhfuil le cáiliú mar mhionleasú i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012.

☐ Leasú ar shonraíocht táirge STFC nó TGFC cláraithe nár foilsíodh Doiciméad Aonair (ná doiciméad coibhéiseach) ina leith nach bhfuil le cáiliú mar mhionleasú i gcomhréir leis an tríú fomhír d’Airteagal 53 (2) de Rialachán (AE) Uimh. 1151/2012

5. Leasú nó leasuithe

Tuairisc an táirge

Baineann an leasú le hAirteagal 2 den tsonraíocht, pointe 4.2 den achoimre fhoilsithe agus pointe 3.2 den doiciméad aonair. Go sonrach, athraíodh an cion hiodrocsaimeitiolfúrfúrail (HMF) le haghaidh na gcineálacha acáise agus cnó capaill de Miele della Lunigiana.

An leagan reatha:

“Cion hiodrocsaimeitiolfúrfúrail (HMF): 10 mg/kg ar a mhéad agus é a phacáil i bprócaí”

Leagan nua:

“Cion hiodrocsaimeitiolfúrfúrail (HMF): 10 mg/kg ar a mhéad laistigh de 4 mhí ón mil a úscadh”

Tá athrú tagtha ar an dinimic a bhaineann leis na bunaíochtaí beachadóireachta ó aithníodh an STFC. B’oibríochtaí an-bheag a bhíodh sna bunaíochtaí a d’úsáidtí chun cur le hioncam eile, ach sa lá atá inniu ann, is feirmeoirí gairmiúla iad cuid mhór acu a cuireann an táirge ar an margadh trí phacálaithe chomh maith, rud a mhéadaíonn am láimhseála an táirge. Thairis sin, tá athrú tagtha freisin ar na bealaí dáileacháin a úsáidtear agus ar dhinimic an mhargaidh. Roimhe seo, chuirtí an táirge ar díol agus rithtí as i gcaitheadh na bliana, sa lá atá inniu ann, mar gheall ar bheith ag obair le miondíoltóirí móra tá sé riachtanach soláthar leanúnach den táirge a choinneáil ar feadh tréimhse níos faide agus a áirithiú go mbeidh sé i stoc i gcónaí in ollmhargaí, ionas nach gcaillfí suíomhanna ar an margadh atá deacair a fháil ar ais.

Mar gheall ar an síneadh seo leis an tréimhse chun an táirge a phacáistiú lena scaoileadh lena chaitheamh tá sé deacair an paraiméadar hiodrocsaimeitiolfúrfúrail (HMF) a choinneáil laistigh de na teorainneacha atá leagtha síos sa tsonraíocht, toisc gur luach atá ann a mhéadaíonn le himeacht ama agus i ndiaidh an mhil a théamh, rud atá riachtanach uaireanta le bheith ábalta é a phacáistiú i gcásanna nuair a bhíonn sé tiubhaithe.

Ní chiallaíonn aistriú na tréimhse chun an paraiméadar a dheimhniú nach bhfuil aon smacht ar chaighdeán an táirge, ós rud é gurb é luach an pharaiméadair sin de réir an dlí 40 mg/kg, méid atá i bhfad níos airde ná an méid atá leagtha síos sa tsonraíocht.

Is é cuspóir an leasaithe ar an tsonraíocht a áirithiú go ndéanfar HMF a thomhas sna 4 mhí i ndiaidh an úsctha, nuair a bheidh an mhil léirghlanta. In aon chás, cloítear leis na paraiméadair atá leagtha síos le dlí ag céim na margaíochta.

Limistéar geografach

Baineann an leasú seo le pointe 4.3 den achoimre fhoilsithe, pointe 4 den doiciméad aonair anois.

An leagan reatha:

“Cuimsítear sa limistéar táirgthe, próiseála, ullmhúcháin agus pacáistithe le haghaidh ‘Miele della Lunigiana’ Acáise agus Cnó Capaill an chuid de chúige Massa Carrara, i Réigiún na Tuscáine, a chomhfhreagraíonn do limistéar Chomhphobal Sléibhe Lunigiana, ina bhfuil thart ar 97 000 ha .”

Leagan nua:

“Cuimsítear sa limistéar táirgthe le haghaidh ‘Miele della Lunigiana’ Acáise agus Cnó Capaill na bardais seo a leanas i gCúige Massa Carrara: Pontremoli, Zeri, Mulazzo, Tresana, Podenzana, Aulla, Fosdinovo, Filattiera, Bagnone, Villafranca in Lunigiana, Licciana Nardi, Comano, Fivizzano agus Casola in Lunigiana. Is fairsinge talún amháin é an limistéar seo ina bhfuil thart ar 97 000 ha, agus comhfhreagraíonn sé do limistéar Phobal Sléibhe Lunigiana. ”

Níor athraíodh an limistéar táirgthe, ach níor cuireadh liosta na mbardas san áireamh ach amháin sa tsonraíocht táirge agus ní san achoimre fhoilsithe. Dá bhrí sin, cuireadh liosta na mbardas leis an doiciméad aonair.

Modh táirgthe

Baineann an leasú le hAirteagal 5 den tsonraíocht, pointe 5.3 - Úscadh agus próiseáil, agus pointe 4.5 den achoimre fhoilsithe. Cuireadh an chéim dhíthaisiúcháin leis.

Cuireadh an frása seo a leanas leis:

“Féadfar díthaisiú a dhéanamh ag baint úsáid as díthaisirí comhthimpeallacha lena gcruthaítear sruth aeir thirim, nó ag baint úsáid as meaisíní atá oiriúnach do dhíthaisiú meala, amhail díthaisirí diosca.”

Tá sé riachtanach go ndéanfaí an cion taise meala a sheiceáil lena cáilíochtaí agus tréithe a chaomhnú. Le blianta beaga anuas, braitheadh taise iomarcach i mil roinnt uaireanta mar gheall ar bháisteach rialta le linn na tréimhse bláthaithe, rud a fhágann gur gá céim dhíthaisiúcháin a chur san áireamh chun an mhil a thabhairt laistigh de pharaiméadair chobhsaíochta. Is é sna séasúir bhlátaithe úra ina mbíonn taise leordhóthanach, ach gan an iomarca taisce, a fhaightear na dálaí is fearr chun mil ardchaighdeáin a bhailiú agus bíonn na dálaí neamhfhabhrach nuair a bhíonn báisteach ann níos minice. Is é a bheadh i gceist le díthaisiú a thabhairt isteach ná nach gcuirfí bailiú meala i mbaol go beacht sna séasúir neamhfhabhracha sin nach mbíonn an oiread meala ar fáil iontu. D’fhéadfadh cion taise iomarcach na meala agus na teochtaí arda féideartha i ndiaidh í a chur ar an margadh leathadh giostaí osmaifileacha a spreagadh, rud a bhíonn ina chúis le coipeadh, agus dá bhrí sin chaillfeadh “Miele della Lunigiana” a shaintréithe cáilíochta agus barr feabhais.

Lipéadú

Baineann an leasú le hAirteagal 8 den tsonraíocht, pointe 4.8 den achoimre fhoilsithe agus pointe 3.6 den doiciméad aonair.

An leagan reatha:

“(1) ‘Miele della Lunigiana’ Acáise nó Cnó Capaill;

(2) STFC – Sonrúchán Tionscnaimh faoi Chosaint;

(3) Lógó STFC de réir bhrí Rialachán (CEE) Uimh. 1726/98: féadfar an lógó seo a chur ar an lipéad nó ar an séala atá le greamú den phacáistiú;

(4) Ní mór an dáta íosmharthanachta dá dtagraítear in Airteagal 3 agus in Airteagal 9 de Threoir 2000/13/CE a léiriú leis na focail seo a leanas ‘is fearr roimh dheireadh’, agus an mhí agus an bhliain ina dhiaidh sin; níor cheart, in aon chás, don dáta sin a bheith níos déanaí ná 2 bhliain ó dháta an phacáistithe.”

Leagan nua:

“(1) ‘Miele della Lunigiana’ Acáise nó Cnó Capaill;

(2) Tá an t-acrainm ‘DOP’ [STFC], nó ‘Denominazione di Origine Protetta’ [Sonrúchán Tionscnaimh faoi Chosaint] scríofa amach ina iomláine;

(3) lógó an Aontais: féadfar an lógó seo a chur ar an lipéad nó ar an séala atá le greamú den phacáistíocht;

(4) An dáta íosmharthanachta de réir an dlí, nár cheart, in aon chás, a bheith níos déanaí ná 2 bhliain ó dháta an phacáistithe;

(5) Ní mór ainm an tsonrúcháin agus lógó an Aontais a bheith ar an lipéad nó ar an bpacáistíocht i litreacha soiléire doscriosta i ndath atá i gcodarsnacht mhór le dath an lipéid; caithfidh gach téarma eile a bheith ina charachtair níos lú ná mar atá sa sonrúchán faoi chosaint;”

Leis an leasú, beifear ábalta an t-acrainm “STFC” a úsáid mar mhalairt ar an bhfoclaíocht iomlán, rud a chiallaíonn go mbeifear ábalta é a chur in oiriúint do mhéideanna éagsúla na pacáistíochta.

Ina theannta sin, scriosadh tagairtí atá as dáta don reachtaíocht agus rinneadh tagairt do na rialacha atá i bhfeidhm.

Tugadh isteach an fhéidearthacht go ndéanfaí cur i láthair grafach an ainm agus an lógó a oiriúnú ag brath ar an bpacáistíocht a úsáidfear.

Eile

Pacáistiú

Baineann an leasú le hAirteagal 5, pointe 5.4, den tsonraíocht, pointe 4.5 den achoimre fhoilsithe agus pointe 3.5 den doiciméad [aonair] maidir le cineálacha an phacáistithe. Chomh maith leis sin, scriosadh tagairtí atá as dáta don reachtaíocht.

An leagan reatha:

“Ní cheadaítear ach pacáistíocht ghloine ar a bhfuil caschlaibín, sna formáidí seo a leanas: 30 go 1 000 g”

Leagan nua:

“Féadfar an táirge a phacáistiú in aon choimeádáin ag a bhfuil acmhainn agus ábhar de ghrád bia a cheadaítear faoi na dlíthe atá i bhfeidhm, agus más féidir na cinn atá déanta go hiomlán as ábhar in-athchúrsáilte nó inmhúirínithe. Ní fhéadfar ach STFC Miele della Lunigiana nach bhfuil beartaithe do thomhaltóirí deiridh a phacáistiú i gcoimeádáin mhór-acmhainne de ghrád bia”.

Fuarthas go bhfuil na modhanna pacáistithe atá leagtha síos sa tsonraíocht reatha ina dteorainn mhór don chéim dhíolacháin agus do chur chun cinn an táirge araon. Leis an rogha aon chineál coimeádáin a úsáid le haghaidh pacáistíochta, is féidir freastal ar éilimh an mhargaidh ar bhealach níos fearr.

Ina theannta sin, más féidir mil nach bhfuil beartaithe do thomhaltóirí deiridh a phacáistiú i gcoimeádáin mhór-acmhainne, beifear ábalta STFC “Miele della Lunigiana” a úsáid mar chomhábhar i dtáirgí próiseáilte. Má léirítear gur fearr ábhair phacáistíochta atá go hiomlán in-athchúrsáilte nó inmhúirínithe a roghnú, beidh sé ina spreagadh níos mó d’oibreoirí na hábhair sin a roghnú.

An leagan reatha:

“(b) rialú agus inrianaitheacht an táirge a ráthú chun éifeachtacht na seiceálacha éigeantacha arna ndéanamh ag an gcomhlacht údaraithe ag gach céim den táirgeadh dá bhforáiltear in Airteagal 7 den tsonraíocht seo (de réir bhrí Airteagal 10 de Rialachán (CEE) Uimh. 2081/92).”

Leagan nua:

“(b) rialú agus inrianaitheacht an táirge a ráthú chun éifeachtacht na seiceálacha éigeantacha arna ndéanamh ag an gcomhlacht údaraithe ag gach céim den táirgeadh dá bhforáiltear sa reachtaíocht atá i bhfeidhm a áirithiú.”

Scriosadh an tagairt don reachtaíocht aisghairthe;

Baineann an leasú seo le hAirteagal 7 den tsonraíocht táirge.

An leagan reatha:

“De bhun Airteagal 10 de Rialachán (CEE) Uimh. 2081 an 14 Iúil 1992, deimhníonn comhlacht príobháideach ceadaithe go bhfuil forálacha na sonraíochta táirge seo á gcomhlíonadh”.

Leagan nua:

“Déanann comhlacht cigireachta comhlíonadh an táirge maidir leis an tsonraíocht a dheimhniú i gcomhréir le Rialachán (CE) Uimh. 1151/2012. Is é an comhlacht cigireachta: Bioagricert srl, Via dei Macabraccia n.8/3-4-5, Casalecchio di Reno (Cúige Bologna); Teileafón: 051 562158; Ríomhphost deimhnithe: Bioagricert@pec.bioagricert.org;; Ríomhphost: info@bioagricert.org”

Tugadh an mhír maidir le seiceálacha cothrom le dáta trí shonraí an chomhlachta cigireachta a iontráil agus na tagairtí dlí a thabhairt cothrom le dáta.

DOICIMÉAD AONAIR

“Miele della Lunigiana”

Uimh. AE: PDO-IT-0195-AM01 – 8.7.2021

STFC (X) TGFC ( )

1. Ainm(neacha) [STFC nó TGFC]

“Miele della Lunigiana”

2. Ballstát nó tríú tír

An Iodáil

3. Tuairisc ar an táirge talmhaíochta nó ar an táirge bia

3.1. Cineál táirge [mar atá in Iarscríbhinn XI]

Aicme 1.4. Táirgí eile de thionscnamh ainmhíoch (uibheacha, mil, táirgí déiríochta éagsúla seachas im, etc.)

3.2. Tuairisc ar an táirge a bhfuil an t-ainm in (1) ag tagairt dó

Forchoimeádtar an sonrúchán tionscnaimh faoi chosaint “Miele della Lunigiana” don dá chineál meala seo a leanas: mil acáise agus mil cnó capaill.

Sainítear “Miele della Lunigiana” Acáise mar mhil a tháirgtear ó bhláthanna Robinia pseudoacacia L. Sainítear “Miele della Lunigiana” Cnó Capaill mar mhil a tháirgtear ó bhláthanna Castanea sativa M.

Saintréithe an táirge

“Miele della Lunigiana” Acáise

Saintréithe orgánaileipteacha:

Baineann na saintréithe seo a leanas le “Miele della Lunigiana” Acáise:

— Bíonn sé geal agus leachtach ar feadh tamall fada. I dtreo dheireadh na tréimhse margaíochta, d’fhéadfadh criostalú páirteach tarlú, ach gan criostalú iomlán a bheith mar thoradh air;

— Téagar: slaodach i gcónaí, ag brath ar an gcion uisce;

— Dath: an-éadrom, ó beagnach bheith gan dath go buí ar dhath an tuí;

— Boladh: éadrom, neamhbhuan, torthaíoch agus milis, cosúil le dea-bholadh bláthanna;

— Blas: thar a bheith milis, beagán aigéadach ach ní searbh. Tá an blas an-íogair, le blas fanaile, neamhbhuan agus gan iarbhlas de ghnáth.

Saintréithe ceimiceacha, fisiceacha agus micreascópacha

De bhreis ar na ceanglais a leagtar síos leis an reachtaíocht atá i bhfeidhm, ní mór na saintréithe seo a leanas a bheith ag “Miele della Lunigiana” Acáise:

— Cion uisce: 18 % ar a mhéad;

— Cion hiodrocsaimeitiolfúrfúrail (HMF): 10 mg/kg ar a mhéad laistigh de 4 mhí ón mil a úscadh.

Saintréithe meileasapailineolaíochta

Bíonn méid íseal pailine sa dríodar meala go ginearálta, le níos lú ná 20 000 grán de phailine acáise in aghaidh an 10 g meala.

“Miele della Lunigiana” Cnó Capaill

Saintréithe orgánaileipteacha:

Tá na saintréithe seo a leanas ag “Miele della Lunigiana” Cnó Capaill:

— Bíonn sé leachtach ar feadh tamall fada. I dtreo dheireadh na tréimhse margaíochta, d’fhéadfadh criostalú páirteach agus neamhrialta tarlú;

— Dath: ómra dorcha, le dathanna cineál dearg go minic;

— Boladh: measartha láidir agus géar;

— Blas: buan, agus méid éigin géire.

Saintréithe ceimiceacha, fisiceacha agus micreascópacha

De bhreis ar na ceanglais a leagtar síos leis an reachtaíocht atá i bhfeidhm, ní mór na saintréithe seo a leanas a bheith ag “Miele della Lunigiana” Cnó Capaill:

— Cion uisce: 18 % ar a mhéad;

— Cion hiodrocsaimeitiolfúrfúrail (HMF): 10 mg/kg ar a mhéad laistigh de 4 mhí ón mil a úscadh.

Saintréithe meileasapailineolaíochta

Bíonn an dríodar meala ar mhórán pailine go ginearálta, le níos lú ná 100 000 grán de phailine cnó capaill in aghaidh an 10 g meala.

3.3. Beatha (do tháirgí de bhunús ainmhíoch amháin) agus amhábhair (do tháirgí próiseáilte amháin)

Ní mór aon bheathú saorga a chur ar fionraí sula gcuirfear na frámaí isteach agus ní mór, in aon chás, nach mbeidh ann ach siúcra agus uisce.

3.4. Céimeanna sonracha sa táirgeadh nach mór a thógáil sa limistéar geografach sainithe

Ní mór gach céim táirgthe, próiseála agus ullmhúcháin a dhéanamh sa limistéar geografach sainithe.

3.5. Rialacha sonracha maidir le slisniú, grátáil, pacáistiú etc. an táirge dá dtagraíonn an t-ainm cláraithe

Féadfar an táirge a phacáistiú in aon choimeádáin ag a bhfuil acmhainn agus ábhar de ghrád bia a cheadaítear faoi na dlíthe atá i bhfeidhm, agus más féidir na cinn atá déanta go hiomlán as ábhar in-athchúrsáilte nó inmhúirínithe. Ní fhéadfar ach STFC “Miele della Lunigiana” nach bhfuil beartaithe do thomhaltóirí deiridh a phacáistiú i gcoimeádáin mhór-acmhainne de ghrád bia. Ní mór an táirge a phacáistiú laistigh den limistéar geografach sainithe. Cleachtas traidisiúnta sa limistéar is ea pacáistiú laistigh den limistéar geografach sainithe, mar aon leis na céimeanna eile den táirgeadh, agus tá údar leis sin maidir leis an méid seo a leanas a dhéanamh:

(a) cáilíocht an táirge a chosaint, sa mhéid is go seachnófar leis an bpacáistiú sin laistigh den limistéar sainithe aon bhaol go dtiocfaidh meath ar shaintréithe ceimiceacha/fisiceacha agus orgánaileipteacha na meala a d’fhéadfadh tarlú mar gheall ar na gluaiseachtaí dosheachanta agus na difríochtaí sna dálaí fisiceacha agus comhshaoil a bhíonn ann le linn iompair go dtí limistéar eile;

(b) rialú agus inrianaitheacht an táirge a ráthú chun éifeachtacht na seiceálacha éigeantacha arna ndéanamh ag an gcomhlacht údaraithe ag gach céim den táirgeadh dá bhforáiltear sa reachtaíocht atá i bhfeidhm a áirithiú.

3.6. Rialacha sonracha maidir le lipéadú an táirge dá dtagraíonn an t-ainm cláraithe

Rialaítear faisnéis a bhaineann le hainmniú agus le cur i láthair an táirge pacáistithe leis an reachtaíocht atá i bhfeidhm. Chomh maith leis an bhfaisnéis a theastaíonn de réir an dlí, ní foláir nó go mbeidh an méid seo a leanas san fhaisnéis:

(1) “Miele della Lunigiana” acáise nó cnó capaill;

(2) Tá an t-acrainm “DOP” [STFC], nó “Denominazione di Origine Protetta” [Sonrúchán Tionscnaimh faoi Chosaint] scríofa amach ina iomláine;

(3) lógó an Aontais: féadfar an lógó seo a chur ar an lipéad nó ar an séala atá le greamú den phacáistiú;

(4) An dáta íosmharthanachta, nár cheart, in aon chás, a bheith níos déanaí ná 2 bhliain ó dháta an phacáistithe;

(5) Ní mór ainm an tsonrúcháin agus lógó a bheith ar an lipéad nó ar an bpacáistíocht i litreacha soiléire doscriosta i ndath atá i gcodarsnacht mhór le dath an lipéid; caithfidh gach téarma eile a bheith ina charachtair níos lú ná mar atá sa sonrúchán faoi chosaint.

D’fhéadfadh faisnéis roghnach eile chun cuidiú leis an tomhaltóir agus/nó faisnéis chothaitheach a bheith ar an lipéad freisin.

4. Sainmhíniú achomair ar an limistéar geografach

Cuimsítear sa limistéar táirgthe le haghaidh “Miele della Lunigiana” Acáise agus Cnó Capaill na bardais seo a leanas i gCúige Massa Carrara: Pontremoli, Zeri, Mulazzo, Tresana, Podenzana, Aulla, Fosdinovo, Filattiera, Bagnone, Villafranca in Lunigiana, Licciana Nardi, Comano, Fivizzano agus Casola in Lunigiana.

Is fairsinge talún amháin é an limistéar seo ina bhfuil thart ar 97 000 ha, agus comhfhreagraíonn sé do limistéar Phobal Sléibhe Lunigiana.

5. Nasc leis an limistéar geografach

Is limistéar sléibhtiúil é an limistéar táirgthe go ginearálta. Ar an taobh thuaidh agus an taobh thoir, tá sé scartha ó Ghleann na Pó ag iomaire Aipiníní na Tuscáine/Emilia, agus Lunigiana á roinnt ó ghleannta máguaird eile ag slabhra aolchloiche Alpi Apuane ó dheas agus deireadh Aipiníní na Mara Liogúraí ar an taobh thiar.

I lár an limistéir tá imchuach leathan, glárach, idirshléibhe lena mbaineann córas casta aibhneacha, arb é an ceann is tábhachtaí Abhainn Magra, a sreabhann na cúrsaí uisce go léir sa limistéir isteach inti.

Mar gheall ar ghaireacht Lunigiana don fharraige agus ar chastacht an tírdhreacha sléibhte cruthaítear réimse leathan grádán mionaeráideach, agus tarlaíonn éifeachtaí inbhéartaithe theirmigh sna limistéir níos ísle, rud a chruthaíonn ceo san oíche go minic a mhaireann go dtí mall ar maidin go minic, agus tá aeráid níos séimhe i limistéar na gcnoc.

Chiallaigh ithreacha agus cineál sléibhtiúil Lunigiana nach ndearnadh diansaothrú ar an limistéar; mar gheall air sin, mar aon le heaspa forbairt thionsclaíoch, caomhnaíodh sláine na timpeallachta lena coillearnach fhlúirseach. Tá thart ar 65 000 heicteár de choillearnach in Lunigiana faoi láthair, arb ionann é agus 67 % dá limistéar. Is iad na speicis is coitianta acáise (Robinia pseudoacacacia) agus cnó capaill (Castanea sativa). Fásann acáise, speiceas crainn a úsáidtear chun fánaí a chomhdhlúthú, go nádúrtha anois agus tá sé forleathan i limistéir thréigthe. Le linn na tréimhse bláthaithe gairide ach an-dian i mí Aibreáin/na Bealtaine, táirgeann beacha cainníochtaí móra neachtair ón mbláth.

Tá crainn cnó capaill, a bhfuiltear á bhfás ó aimsir na Rómhánach, ina n-acmhainn thábhachtach d’fheirmeoireacht teaghlach in Lunigiana, mar fhoinse bia agus d’úsáidí eile (gualach, adhmad agus tainnin), agus le linn na tréimhse bláthaithe i mí an Mheithimh agus mí Iúil tugann beacha cuairt orthu. Dá bhrí sin, le himeacht ama, spreag flúirse an dá speiceas sin beachairí leis an dá chineál meala a tháirgeadh.

Tá beachaireacht á déanamh sa timpeallacht go traidisiúnta mar gheall ar an daonra beag, agus tá an ghníomhaíocht forleathan ar fud an limistéir. Mar gheall ar fhlúirse an dá speiceas, ascáise agus cnónna capaill, agus seicheamh fabhrach an bhláthaithe is féidir fíor-mhil a tháirgeadh.

Bhíothas i mbun na beachaireachta i gcónaí in Lunigiana agus deimhnítear é sin agus cáil an táirge i roinnt doiciméid stairiúla. I ndoiciméad ó ré Napoléon sonraítear líon na gcoirceog a bhíodh á n-oibriú agus táirgeadh na meala agus díol na meala le réimse trádálaithe. Sa doiciméad céanna sonraítear go raibh monarcha coinnle ann a bhí ag táirgeadh coinnle don mhargadh áitiúil. Tá traidisiún leanúnach ag baint leis an limistéar maidir le táirgí meala agus coirceoige a tháirgeadh a théann siar na céadta bliain, agus is léiriú soiléir é bunú Chumann na mBeachairí in 1873, arbh é a phríomhaidhm cleachtais réasúnacha beachaireachta a scaipeadh, ar fhréamhacha doimhne na gníomhaíochta in Lunigiana.

Tagairt d’fhoilsiú na sonraíochta táirge

Tá fáil ar théacs iomlán na sonraíochta táirge ar an suíomh gréasáin seo a leanas: http://www.politicheagricole.it/flex/cm/pages/ServeBLOB.php/L/IT/IDPagina/3335

Nó, de rogha air sin:

trí dhul go díreach chuig leathanach baile na hAireachta um Beartas Talmhaíochta, Bia agus Foraoiseachta (www.politicheagricole.it) agus cliceáil ar “Qualità” (ar thaobh na láimhe deise ar bharr an scáileáin), agus ansin ar “Prodotti DOP IGP STG” (ar thaobh na láimhe clé den scáileán) agus ar deireadh ar “Disciplinari di Produzione all’esame dell’UE”.

(1) IO L 343, 14.12.2012, lch. 1.